
Rokovací poriadok výboru Bezpečnostnej rady Slovenskej republiky pre obranné plánovanie (ďalej len „rokovací poriadok”) upravuje pôsobnosť, zloženie a spôsob rokovania výboru Bezpečnostnej rady Slovenskej republiky pre obranné plánovanie (ďalej len „výbor“). Rokovací poriadok je vypracovaný v súlade s čl. 8 ods. 8 ústavného zákona č. 227/2002 Z. z. o bezpečnosti štátu  v čase vojny, vojnového stavu, výnimočného stavu a núdzového stavu v znení neskorších predpisov a § 6 a 8 zákona č. 110/2004 Z. z. o fungovaní Bezpečnostnej rady Slovenskej republiky v čase mieru v znení zákona č. 346/2015 Z.z. Rokovacím poriadkom sa riadi činnosť výboru a schvaľuje ho vláda Slovenskej republiky.

Čl. 1
Postavenie a úlohy výboru

(1)  Výbor je stálym pracovným orgánom Bezpečnostnej rady Slovenskej republiky (ďalej len „Bezpečnostná rada“). Výbor prerokúva a pripravuje odporúčania najmä k politicko-vojenským, strategickým a hodnotiacim materiálom na úseku obranného plánovania na národnej a medzinárodnej úrovni. 
(2)  Výbor plní úlohy podľa osobitného predpisu.[footnoteRef:1]) [1: )	§ 8 ods. 1 zákon č. 110/2004 Z. z. o fungovaní Bezpečnostnej rady Slovenskej republiky v čase mieru.] 

(3)  Výbor prihliada na odporúčania odborných orgánov a inštitúcií Európskej únie a Severoatlantickej aliancie, ďalších medzinárodných organizácií a využíva zahraničné skúsenosti a možnosti medzinárodnej spolupráce.
(4)  Výbor pri plnení svojich úloh spolupracuje s ostatnými výbormi Bezpečnostnej rady, orgánmi verejnej moci, vedecko-výskumnými pracoviskami, vysokými školami a ďalšími inštitúciami.

Čl. 2
Zloženie výboru

(1)  Výbor tvorí predseda výboru (ďalej len „predseda“) a členovia výboru (ďalej len „člen“).
(2)  Výbor riadi a za jeho činnosť zodpovedá predseda. Predsedu vymenúva a odvoláva na návrh ministra obrany Slovenskej republiky predseda Bezpečnostnej rady po schválení návrhu Bezpečnostnou radou. Podpredsedom výboru (ďalej len „podpredseda“) je člen poverený predsedom; poverenie zanikne, ak predseda výkonom funkcie podpredsedu poverí iného člena.
(3)  Členmi sú zástupcovia orgánov, ustanovených v osobitnom predpise[footnoteRef:2]). Účasť členov na zasadaní výboru je nezastupiteľná. [2: )	§ 8 ods. 3 zákon č. 110/2004 Z. z. znení zákona č. 346/2015 Z.z.] 

(4)  Členov vymenúva a odvoláva predseda Bezpečnostnej rady po schválení Bezpečnostnou radou.

Čl. 3
Zasadanie výboru

(1)  Výbor sa vo svojej činnosti riadi plánom práce na príslušný kalendárny rok, ktorý predkladá na schválenie Bezpečnostnej rade do 31. januára tohto roku. 
(2)  Zasadanie výboru zvoláva a vedie predseda a v čase jeho neprítomnosti podpredseda.
(3)  Na zasadaniach výboru sa zúčastňujú predseda, podpredseda, členovia a tajomník výboru (ďalej len „tajomník“), ktorý nemá hlasovacie právo. So súhlasom predsedu sa môžu zasadnutia výboru zúčastniť aj prizvané osoby.
(4)  Výbor je schopný uznášať sa, ak je prítomná nadpolovičná väčšina všetkých jeho členov. Výbor rozhoduje v zbore; na prijatie uznesenia je potrebný súhlas nadpolovičnej väčšiny prítomných členov.
(5)  V odôvodnených prípadoch je možné na základe rozhodnutia predsedu uskutočniť hlasovanie aj mimo jej schôdze, a to formou per rollam. Hlasovanie sa uskutočňuje elektronickou formou. Ak niektorý člen nesúhlasí s touto formou hlasovania o návrhu sa musí rozhodnúť na zasadnutí výboru konanom podľa odseku 3. Výsledok hlasovania je rovnocenný s hlasovaním na zasadaní výboru podľa odseku 4. O výsledkoch tohto hlasovania informuje predseda na najbližšom zasadaní výboru.
(6)  Uznesenie výboru je záväzné pre všetkých členov.
(7)  Zo zasadania výboru sa vypracuje záznam, ktorý schvaľuje predseda. Záznam sa doručuje všetkým členom.

Čl. 4
Predkladanie materiálu

(1)  Materiál sa na zasadanie výboru predkladá na základe zákona, plánu práce výboru, uznesení Bezpečnostnej rady a vlády Slovenskej republiky, na požiadanie príslušného orgánu alebo z vlastnej iniciatívy predkladateľa materiálu (ďalej len „predkladateľ“).
(2)  Predkladateľmi materiálu na zasadanie výboru sú
a)	členovia,
b)	ministri, predstavitelia ostatných ústredných orgánov štátnej správy Slovenskej republiky a predsedovia ostatných výborov Bezpečnostnej rady,
c)	iné osoby podľa rozhodnutia výboru alebo so súhlasom predsedu.
(3)  Ak materiál predkladajú spoločne viacerí predkladatelia, za prípravu a predloženie materiálu výboru zodpovedá predkladateľ uvedený na prvom mieste. Ostatní predkladatelia sa iniciatívne priamo podieľajú na vypracúvaní tej časti materiálu, ktorá sa ich vecne týka.
(4)  Materiál na zasadanie výboru zasiela predkladateľ predsedovi v jednom výtlačku a sekretariátu výboru (ďalej len ”sekretariát”) v elektronickej forme spravidla 10 pracovných dní pred zasadaním výboru. Ak ide o iniciatívny materiál, predkladateľ zároveň požiada predsedu o jeho zaradenie na zasadanie výboru s prípadným návrhom na prizvanie ďalších odborníkov na jeho prerokovanie.
(5)  Pozvánka a materiály, ktoré budú predmetom zasadania, sa doručujú členom spravidla v elektronickej forme sedem kalendárnych dní pred zasadaním výboru.
(6)  Pri vypracúvaní podkladových materiálov na zasadanie výboru sa primerane použije „Metodický pokyn na prípravu a predkladanie materiálov na rokovanie vlády Slovenskej republiky“.

Čl. 5
Predseda, podpredseda a členovia

(1)	Predseda
a) riadi výbor a zodpovedá za jeho činnosť predsedovi Bezpečnostnej rady,
b) zvoláva, vedie, prerušuje a zrušuje zasadania výboru,
c) určuje termín zasadania výboru a pokračovania výboru,
d) navrhuje program zasadania výboru,
e) navrhuje uznesenia zo zasadania výboru,
f) schvaľuje záznamy zo zasadania výboru,
g) informuje Bezpečnostnú radu o priebehu zasadania výboru a predkladá jej stanoviská, odporúčania a uznesenia výboru.
(2)	Predsedu v čase neprítomnosti v plnom rozsahu zastupuje podpredseda.
(3)	Člen môže
a) navrhovať zvolanie zasadania výboru,
b) predkladať návrhy na zmenu alebo doplnenie programu zasadania výboru,
c) predkladať informácie a ďalšie materiály, ktoré majú byť predmetom zasadania výboru,
d) vyjadrovať sa k prerokúvaným materiálom, prípadne k nim zaujímať písomné stanoviská,
e) hlasovať.
Čl. 6
Sekretariát

(1)  Úlohy spojené s organizačným a administratívno-technickým zabezpečovaním činnosti výboru zabezpečuje sekretariát.
(2)  Úlohy sekretariátu zabezpečuje určená organizačná zložka Ministerstva obrany Slovenskej republiky. 
(3)  Na čele sekretariátu je tajomník, ktorý organizuje a riadi jeho činnosť.
(4)  Tajomníka vymenúva a odvoláva predseda.

Čl. 7
Pracovné skupiny

(1)  Výbor na riešenie špecifických problémov alebo na vypracovanie odborných expertíz môže zriaďovať pracovné skupiny a vymenúvať ich vedúcich.
(2)  Vedúci pracovných skupín riadia činnosť týchto skupín samostatne a predkladajú výsledky svojej činnosti na zasadanie výboru.





Čl. 8
Predkladanie utajovaných materiálov a ich prerokovanie

(1) Pri príprave a predkladaní materiálov, ktoré obsahujú utajované skutočnosti (ďalej len „utajovaný materiál“), sa postupuje podľa osobitných predpisov[footnoteRef:3]) a tohto rokovacieho poriadku. [3: )	Zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, vyhláška Národného bezpečnostného úradu č. 453/2007 Z. z. o administratívnej bezpečnosti v znení neskorších predpisov.] 

(2) Predkladateľ zasiela utajovaný materiál výboru spravidla 10 pracovných dní pred zasadaním výboru v 12 výtlačkoch.
(3)	V prípade mimoriadnej závažnosti prerokúvaného utajovaného materiálu môže predkladateľ so súhlasom predsedu tento materiál rozdať priamo na zasadaní.
(4)  Ak je predmetom zasadania výboru utajovaný materiál, zasadania sa môžu zúčastniť iba tie osoby, ktoré majú platné osvedčenia na oboznamovanie sa s utajovanými skutočnosťami príslušného stupňa utajenia. Kópiu osvedčenia na oboznamovanie sa s utajovanými skutočnosťami predložia pred zasadaním tajomníkovi.

Čl. 9
Zrušovacie ustanovenie

	Zrušuje sa Rokovací poriadok Výboru pre obranné plánovanie Bezpečnostnej rady Slovenskej republiky schválený uznesením vlády Slovenskej republiky č. 7/2005 z 12. januára 2005.

Čl. 10
Účinnosť

Tento rokovací poriadok nadobúda účinnosť odo dňa schválenia vládou Slovenskej republiky.











